钦定古今图书集成/明伦汇编/官常典/第555卷 > 游明根
## 钦定古今图书集成/明伦汇编/官常典/第555卷 > 游明根

按《魏书》本传，“明根，字志远，广平任人也。祖鱓，慕容熙
乐浪太守。父幼，冯跋假广平太守。和龙平，明根乃得
归乡里。游雅称荐之，世祖擢为中书学生。性贞慎寡
欲，综习经典。及恭宗监国，与公孙叡俱为主书。高祖
践祚，迁都曹主书，赐爵安乐男，宁远将军。高祖以其
小心敬慎，每嗟美之，假员外散骑常侍、冠军将军、安”
乐侯。使于刘骏，直使明僧暠相对，前后三返，骏称其
长者，迎送之礼，有加常使。显祖初，以本将军出为东
青州刺史，加员外常侍，迁散骑常侍、平东将军、都督
兖州诸军事、瑕丘镇将。寻就拜东兖州刺史，改爵新
泰侯。为政清平，新民乐附。高祖初，入为给事中，迁仪
曹长，加散骑常侍。清约恭谨，号为称职。后王师南讨，
诏假安南将军、仪曹尚书、广平公，与梁郡王嘉参谋
军计。后兖州民叛，诏明根慰喻，敕南征、沔西、仇城、连
口三道诸军，禀明根节度。还都正尚书，仍加散骑常
侍。诏以与萧赜绝使多年，今宜通否，群臣会议。尚书
陆叡曰：“先以三吴不靖，荆梁有难，故权停之，将观衅
而动。今彼方既靖，宜还通使。”明根曰：“中绝行人，是朝
廷之事，深筑醴阳，侵彼境土，二三之理，直在萧赜。我
今遣使，于理为长。”高祖从之。文明太后崩，群臣固请
公除，高祖与明根往复，事在《礼志》。迁大鸿胪卿、河南
王干师，尚书如故，随例降侯为伯。又参定律令，屡进
谠言。明根以年逾七十，表求致仕，诏不许。频表固请，
乃诏曰：“明根风度清干，志尚贞敏，温恭静密，乞言是
寄。故抑其高蹈之操。至于再三，表请殷勤，不容违夺，
便已许其告辨，可出前后表付外，依礼施行。”引明根
入见，高祖曰：“卿年耆德茂，服勤累朝，历职内外，并著
显绩。逮于耆年，履道不渝。是以厘革之始，委以礼任，
迟能迂德，匡赞于朕。然高尚悠邈，便尔言归，君臣之
礼，于斯而毕。眷德思仁，情何可已！夫七十致仕，典礼
所称，位隆固辞，贤者达节。但季俗陵迟，斯道弗继。卿
独秉冲操，居今行古，有魏以来，首振颓俗。进可以光
我朝化，退可以荣慰私门。”明根对曰：“臣桑榆之年，锺
鸣漏尽，蒙陛下之泽，首领获全，待尽私庭。下奉先帝
陛下大恩，臣之愿也。但犬马之恋，不胜悲塞。”因泣不
自胜。高祖命之令进，言别殷勤，仍为流涕。赐青纱单
衣、委貌冠、被褥、锦袍等物。其年，以司徒尉元为三老，
明根为五更，行礼辟雍，语在《元传》。赐步挽一乘，给上
卿之禄，供食之味，太官就第月送之，以定律令之勤。
赐布帛一千疋，谷一千斛。后明根归广平，赐绢五百
疋，安车一乘，马二匹，幄帐被褥。车驾幸邺，明根朝于
行宫，诏曰：“游五更，光素蓬薝，归终衡里，可谓朝之旧
德，国之老成。可赐帛五百疋，谷五百斛。”敕太官备送
珍羞。后车驾幸邺，又朝行宫，赐谷帛如前，为造甲第。
国有大事，𢘆玺书访之。旧疹发动，手诏问疾，太医送
药。太和二十三年，卒于家，年八十一。世宗遣使吊祭，
赙钱一十万，绢三百疋，布二百疋，赠光禄大夫，加金
章紫绶，谥靖侯。明根历官内外五十馀年，处身以仁
和，接物以礼让，时论贵之高祖初，明根与高闾以儒
老学业，特被礼遇，公私出入，每相追随，而闾以才笔，
时侮明根，世号“高游”焉。子肇袭爵。